Vita brevis, ars longa
Vita brevis, ars longa, saepe etiam Ars longa, vita brevis, est sententia parallelismi e primo aphorismo extracta in libris Aphorismorum Hippocrati adscriptis. Graece sonat Ὁ βίος βραχύς, ἡ δὲ τέχνη μακρή. Textu enim Graeco pleno aphorismus sic legitur: Ὁ βίος βραχύς, ἡ δὲ τέχνη μακρή, ὁ δὲ καιρὸς ὀξύς, ἡ δὲ πεῖρα σφαλερή, ἡ δὲ κρίσις χαλεπή. Latine primus omnium nobis cognitorum L. Annaeus Seneca citavit, qui sic oratione obliqua scripsit: "Inde illa maximi medicorum exclamatio est, vitam brevem esse, longam artem". In versione corporis Hippocratici Latina aphorismus sic redditur: Vita brevis, ars longa, occasio praeceps, experimentum periculosum, iudicium difficile. Anglice partim a Galfrido Chaucer versus est: The lyf so short, the craft so long to lerne, Th'assay so hard, so sharp the conquering. Theodisce prima verba ab Iohanne W. Goethe in tragoedia Faust reddita sunt: Ach Gott! Die Kunst ist lang! Und kurz ist unser Leben.